নানা কারণে মেঘমল্লার অত্যন্ত গুরুত্বপূর্ণ চলচ্চিত্র! প্রথমত, বাংলাসাহিত্যের শক্তিমান লেখক আখতারুজ্জামান ইলিয়াসের তীক্ষ্ণ পর্যবেক্ষণ ও কাহিনির ভিন্নতা এ-গল্পকে মুক্তিযুদ্ধের সাহিত্যের মাঝেও ভিন্নতর দৃষ্টিকোণের মর্যাদাদান করেছে, উপরন্তু চলচ্চিত্র নির্মাণের ক্ষেত্রেও জাহিদুর রহিম অঞ্জনের ভিন্নতর অ্যাপ্রোচ একে অনন্য চলচ্চিত্রের ভাষা জুগিয়েছে। এ-ছবির সিনেমাটোগ্রাফি করেছেন প্রখ্যাত ভারতীয় চিত্রগ্রাহক, জাহিদুর রহিম অঞ্জনের পুনা ফিল্ম ইনস্টিটিউটে অধ্যয়নকালীন সতীর্থ সুধীর পালসানে। এর আগে সুধীর প্রয়াত চলচ্চিত্র-নির্মাতা তারেক মাসুদের মাটির ময়না ছবিটির চিত্রগ্রহণ করেছিলেন। মেঘমল্লার চলচ্চিত্রটি অত্যন্ত মিনিমাল ধাঁচের মিজোসিন দৃশ্যালেখ্যে গাঁথা। কাহিনির বিশ্বাসযোগ্যতা অর্জনে সততা ও মনোযোগ দুই-ই পরিচালকের কৃতিত্বের সাক্ষ্য বহন করছে। ছবিতে ব্যবহার্য সংগীতও ছবির গল্পের মেজাজে যোগ করেছে ভিন্ন মাত্রা। সর্বোপরি এটি একটি যুদ্ধবিরোধী চলচ্চিত্র, যে-যুদ্ধ সকল ক্রূর রাজনীতির বাইরে বসবাসরত সাধারণ মানবগোষ্ঠীর জীবনধারাকেও ক্ষত-বিক্ষত করতে ছাড়েনি। চিরদিনের মতো বিচ্ছেদ ঘটিয়েছে প্রিয়জনের সঙ্গে প্রিয়জনদের। হয়তোবা সুধার মতো উত্তর-প্রজন্মের স্বার্থেই নূরের এই আত্মাহুতি! এক স্বাধীন দেশের ঠিকানা দিয়ে যাওয়া পরবর্তী প্রজন্মকে তাদের নিরাপদ আবাসের জন্য।